上海麵店，一向麵係我最愛嘅速食食物之一。去開佐敦，本來打算幫襯光速餐。先經過白加士街，發現呢間專賣上海餛飩或者餃子嘅上海麵店，有啲吸引，又相對可以坐耐少少，就決定幫襯下新野。下午茶餐的確幾抵食，有小菜，一碗餛飩上海麵(又或者可以選擇年糕)，再加一杯豆漿，三樣野夾埋都只係三十五蚊。凍豆漿同兩樣前菜都不過不失。拍青瓜係用豆瓣醬，都幾開胃。洋蔥豬肉餃子味道唔錯，上海麵彈牙，湯底都幾好味。紹菜肉絲上海麵，就係比較健康嘅選擇。